ସ୍କୁଲ ଯିବାକୁ ଦିବ୍ୟାଙ୍ଗ ନାବାଳକଙ୍କ ଆଗ୍ରହ ; ପାଦ ସାଜିଛି ପ୍ଲାଷ୍ଟିକ ବୋତଲ\nପରଜଙ୍ଗ, ୮।୧୨(ଡି.ଏନ୍.ଏ.)- ବୟସ ୮ ବର୍ଷ। ଦେଖିବାକୁ ବି ବେଶ୍ ଡଉଲ ଡାଉଲ। କିନ୍ତୁ ଜନ୍ମର\nସ୍କୁଲ ଯିବାକୁ ଦିବ୍ୟାଙ୍ଗ ନାବାଳକଙ୍କ ଆଗ୍ରହ ; ପାଦ ସାଜିଛି ପ୍ଲାଷ୍ଟିକ ବୋତଲ\t December 9th, 00:00 AM December 9th, 00:00 AM\nପରଜଙ୍ଗ, ୮।୧୨(ଡି.ଏନ୍.ଏ.)- ବୟସ ୮ ବର୍ଷ। ଦେଖିବାକୁ ବି ବେଶ୍ ଡଉଲ ଡାଉଲ। କିନ୍ତୁ ଜନ୍ମରୁ ଦିବ୍ୟାଙ୍ଗ। ଅଣ୍ଟା ତଳକୁ ଗୋଡ଼ ଥିଲେ ବି ପାଦ ଦୁଇଟି ଦେଇନାହାନ୍ତି ଭଗବାନ। ହେଲେ ଉପସ୍ଥିତ ବୁଦ୍ଧି ଓ ପାଠପଢ଼ା ପ୍ରତି ଥିବା ଆଗ୍ରହ ତାଙ୍କୁ ଅନ୍ୟ ପିଲାଙ୍କ ପରି ସକ୍ଷମ କରିପାରିଛି। ପାଦ ନ ଥାଇ ବି ସେ ଚାଲିପାରୁଛନ୍ତି ଅନ୍ୟମାନଙ୍କ ପରି। ଦୈନିକ ଘର ନିକଟ ଯୋର ଡେଇଁ ଯାଉଛନ୍ତି ୪ କିମି ଦୂର ସ୍କୁଲକୁ। ଦୁଇଟି ପ୍ଲାଷ୍ଟିକ ବୋତଲକୁ ସେ ପାଦ ପରି ଏପରି ବ୍ୟବହାର କରୁଛନ୍ତି, ଯାହା ସମସ୍ତଙ୍କୁ ଆଶ୍ଚର୍ଯ୍ୟ କରିଦେଇଛି। ଶୁକ୍ରବାର ଢେଙ୍କାନାଳ ଜିଲା ପରଜଙ୍ଗ ପ୍ରାଥମିକ ବିଦ୍ୟାଳୟରେ ଅନୁଷ୍ଠିତ ଭିନ୍ନକ୍ଷମ ଚିହ୍ନଟ ଶିବିରକୁ ପଞ୍ଜୀକୃତ ହେବାକୁ ଆସିଥିବା ଆଖୁଆପାଳ ପଞ୍ଚାୟତ ଦୋମୁହଁାଣି ଭେରୁବଣିଆ ସାହିର ଏହି ଦିବ୍ୟାଙ୍ଗ ନାବାଳକ ମଧୁ ଚାତରକୁ ଦେଖି ଉପସ୍ଥିତ ପ୍ରଶାସନିକ ଅଧିକାରୀମାନେ ଚକିତ ହୋଇଯାଇଥିଲେ। ପାଠ ପ୍ରତି ମଧୁର ଆଗ୍ରହ ସମ୍ପର୍କରେ ଜାଣିବା ପରେ ତତ୍କ୍ଷଣାତ ପଞ୍ଜୀକରଣ ପୂର୍ବରୁ ଅଧିକାରୀମାନେ ତାଙ୍କୁ ଏକ ଟ୍ରାଇ ସାଇକେଲ ଯୋଗାଇ ଦେଇଥିଲେ। ବାପଛେଉଣ୍ଡ ମଧୁ ଏବେ ୩ୟ ଶ୍ରେଣୀରେ ପଢ଼ୁଛନ୍ତି। ପିଲାବେଳୁ ତାଙ୍କର ପାଦ ନାହିଁ। ତଥାପି ଉଦ୍ୟମ ଏବଂ ଆଗ୍ରହ ତାଙ୍କୁ ବହିବସ୍ତାନିଠାରୁ ଦୂରେଇ ପାରିନି। ଦୁଇଟି ପ୍ଲାଷ୍ଟିକ୍ ବୋତଲ ଏବେ ସାଜିଛି ତାଙ୍କର କୃତ୍ରିମ ପାଦ। ତାକୁ ବ୍ୟବହାର କରି ସେ ଦୋମୁହାଁଣି ସ୍କୁଲକୁ ଦୈନିକ ଯିବା ଆସିବା କରୁଛନ୍ତି। ମାନସିକ ଶକ୍ତି ଆଗରେ ଶାରୀରିକ ଅକ୍ଷମତା ଯେ ହାର୍ ମାନିଥାଏ ଏହାକୁ ପ୍ରମାଣିତ କରି ଦେଖାଇଛନ୍ତି ମଧୁ। ତେବେ ଏସବୁ ସତ୍ତ୍ୱେ ତାଙ୍କ ପ୍ରତି ସଦୟ ହୋଇନି ପ୍ରଶାସନ। ଆଜି ପର୍ଯ୍ୟନ୍ତ ତାଙ୍କ ନାମ ଦିବ୍ୟାଙ୍ଗ ତାଲିକାଭୁକ୍ତ ହୋଇପାରିନାହିଁ। ଦିବ୍ୟାଙ୍ଗଙ୍କ ପାଇଁ ସରକାର ଆନୁଷଙ୍ଗିକ ସହାୟକ ଉପକରଣ ଯୋଗାଇ ଦେଉଥିବା ଜାଣିବା ପରେ ସେ ଶୁକ୍ରବାର ଭିନ୍ନକ୍ଷମ ପଞ୍ଜୀକରଣ ଶିବିରକୁ ମା'ଙ୍କ ସହ ଆସିଥିଲେ। ମଧୁଙ୍କ ମା' ଜଳେଶ୍ୱରୀ ଚାତରଙ୍କ କହିବା ଅନୁଯାୟୀ, କିଛି ଦିନ ପୂର୍ବରୁ ତାଙ୍କ ସ୍ବାମୀଙ୍କ ମୃତ୍ୟୁ ହୋଇଯାଇଛି। ପରିବାରରେ ୩ ପୁଅ, ୨ ଝିଅ। ଅଭାବ ଅନଟନରେ ଦିନ କଟୁଛି। ମଧୁଙ୍କ ଚିନ୍ତା ତାଙ୍କୁ ସବୁବେଳେ ଘାରୁଛି। ଆଜିପର୍ଯ୍ୟନ୍ତ ଦିବ୍ୟାଙ୍ଗ ପୁଅକୁ ସରକାରୀସ୍ତରରେ କୌଣସି ସହାୟତା ମିଳି ନ ଥିବା ସେ ଅଭିଯୋଗ କରିଛନ୍ତି। ଅନ୍ୟପଟେ ମଧୁଙ୍କ ପ୍ରତି ହୋଇଥିବା ସରକାରୀ ଅବହେଳାକୁ ସ୍ବୀକାର କରିଛନ୍ତି ବିଡିଓ ବସନ୍ତ କୁମାର ମଲ୍ଲିକ। ଏଥିପାଇଁ ସେ ପ୍ରଶାସନିକ ଅଧିକାରୀଙ୍କୁ ଦୋଷ ଦେଇଛନ୍ତି। ବହୁ ବିଳମ୍ବରେ ଏପରି ସମ୍ବେଦନଶୀଳ ଘଟଣା ତାଙ୍କ ନଜରକୁ ଆସିଛି। ଏହା ବହୁ ପୂର୍ବରୁ ହେବାର ଥିଲା। ସର୍ଭର ସ୍ଲୋ ଥିବାରୁ ମଧୁଙ୍କ ପଞ୍ଜୀକରଣ ଶିବିରରେ ହୋଇପାରିନାହିଁ। ଏହାସତ୍ତ୍ୱେ ତାଙ୍କୁ ଏକ ଟ୍ରାଇ ସାଇକେଲ ପ୍ରଦାନ କରାଯାଇଛି। ପରବର୍ତ୍ତୀ ସମୟରେ ସ୍ବତନ୍ତ୍ର ସାର୍ଟିଫିକେଟ ସହ ଅନ୍ୟାନ୍ୟ ଆନୁଷଙ୍ଗିକ ଉପକରଣ ଦିଆଯିବ ବୋଲି ବିଡିଓ ସୂଚନା ଦେଇଛନ୍ତି। ସେହିପରି ମଧୁଙ୍କୁ ଅତିଶୀଘ୍ର ଦୁଇଟି କୃତ୍ରିମ ଗୋଡ଼ ପ୍ରଦାନ କରାଯିବ ବୋଲି ଭିନ୍ନକ୍ଷମ ରିସୋର୍ସ ପର୍ସନ ଆଲୋକ କୁମାର ପଣ୍ଡା ପ୍ରତିଶ୍ରୁତି ଦେଇଛନ୍ତି।
